RO Jurnalul Oficial al Uniunii Europene L 286/4

REGULAMENTUL (UE) 2016/1866 AL COMISIEI

din 17 octombrie 2016

de modificare a anexelor II, III și V la Regulamentul (CE) nr. 396/2005 al Parlamentului European și al Consiliului în ceea ce privește limitele maxime pentru reziduurile de 3-decen-2-onă, acibenzolar-S-metil și hexaclorobenzen din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a), articolul 16 alineatul (1) litera (a), articolul 17 și articolul 49 alineatul (2),

întrucât:

(1) Limitele maxime pentru reziduurile (LMR-uri) de acibenzolar-S-metil au fost stabilite în anexa II la Regulamentul (CE) nr. 396/2005. Pentru hexaclorobenzen, LMR-urile au fost stabilite în anexa II și în partea B a anexei III la regulamentul respectiv. Pentru 3-decen-2-onă nu au fost stabilite LMR-uri specifice, iar această substanță nu a fost inclusă în anexa IV la regulamentul respectiv, astfel încât se aplică valoarea implicită de 0,01 mg/kg prevăzută la articolul 18 alineatul (1) litera (b).

(2) În contextul unei proceduri de autorizare a utilizării pe cartofi a unui produs de protecție a plantelor care conține substanța activă 3-decen-2-onă, a fost transmisă o cerere, în conformitate cu articolul 6 alineatul (1) din Regulamentul (CE) nr. 396/2005, în vederea includerii substanței active respective în anexa IV la Regulamentul (CE) nr. 396/2005.

(3) În conformitate cu articolul 8 din Regulamentul (CE) nr. 396/2005, cererea respectivă a fost evaluată de statul membru în cauză, iar raportul de evaluare a fost transmis Comisiei.

(4) Autoritatea Europeană pentru Siguranța Alimentară, denumită în continuare „autoritatea”, a evaluat cererea și raportul de evaluare, analizând în special riscurile pentru consumatori și, dacă s-a considerat relevant, pentru animale, și a emis o concluzie referitoare la propunerea de includere a substanței active respective în anexa IV la Regulamentul (CE) nr. 396/2005 (2). Ea a transmis Comisiei și statelor membre concluzia respectivă și a pus-o la dispoziția publicului.

(5) În concluzia sa, autoritatea a afirmat că datele disponibile sunt insuficiente pentru a stabili dacă utilizarea substanței 3-decen-2-onă ca substanță activă în produsele de protecție a plantelor va avea sau nu vreun efect nociv imediat sau târziu asupra sănătății umane, inclusiv asupra sănătății grupurilor vulnerabile, prin aport alimentar. Prin urmare, nu este adecvat să se includă substanța în anexa IV la Regulamentul (CE) nr. 396/2005, iar LMR-urile ar trebui stabilite la limita de determinare (LD) relevantă. Comisia a consultat laboratoarele de referință ale Uniunii Europene în ceea ce privește limitele de determinare adecvate.

(6) Pentru acibenzolar-S-metil, autoritatea a transmis o concluzie cu privire la evaluarea inter pares a riscului utilizării ca pesticid a substanței active (3). În cadrul respectiv, ea a recomandat creșterea LMR-ului pentru grupul fructelor sămânțoase la 0,2 mg/kg Pe baza noilor valori toxicologice de referință, ea a recomandat reducerea LMR-ului existent pentru tomate la 0,3 mg/kg

(7) În ceea ce privește hexaclorbenzenul, toate autorizațiile existente pentru produsele de protecție a plantelor care conțin această substanță activă au fost revocate. Prin urmare, în conformitate cu articolul 17 din Regulamentul (CE) nr. 396/2005, coroborat cu articolul 14 alineatul (1) litera (a) din același regulament, LMR-urile stabilite pentru substanțele active respective în anexele II și III ar trebui eliminate. Date de monitorizare recente indică faptul că pe semințele de dovleac apar reziduuri la un nivel superior LD (4). Reziduurile de hexaclorbenzen sunt rezultatul contaminării solului ca urmare a utilizării în trecut a acestui compus cu persistență mare. LMR-ul existent de 0,05 mg/kg pentru semințe de dovleac răspunde în mod corespunzător prezenței substanței hexaclorbenzen în produsul respectiv. LMR-ul va fi reexaminat; reexaminarea va ține seama de informațiile disponibile în următorii 10 ani de la publicarea prezentului regulament. Pentru produsele de origine animală, datele de monitorizare indică faptul că pentru mușchi și lapte provenite de la toate speciile ar trebui stabilite valori mai mici decât LD.

(8) Pe baza concluziilor autorității și ținând seama de factorii relevanți pentru subiectul în cauză, modificările corespunzătoare ale LMR-urilor îndeplinesc cerințele de la articolul 14 alineatul (2) din Regulamentul (CE) nr. 396/2005.

(9) Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.

(10) Prin urmare, Regulamentul (CE) nr. 396/2005 ar trebui modificat în consecință.

(11) Pentru a permite comercializarea, prelucrarea și consumul produselor în condiții normale, prezentul regulament ar trebui să prevadă o măsură tranzitorie pentru produsele care au fost produse înainte de modificarea LMR-urilor prin prezentul regulament și pentru care informațiile disponibile arată că se menține un nivel înalt al protecției consumatorilor.

(12) Înainte ca LMR-urile modificate să devină aplicabile, ar trebui acordat un termen rezonabil pentru a permite statelor membre, țărilor terțe și operatorilor din industria alimentară să se pregătească pentru îndeplinirea noilor cerințe care vor rezulta din modificarea LMR-urilor.

(13) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexele II, III și V la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Regulamentul (CE) nr. 396/2005, astfel cum era formulat înainte de modificarea introdusă prin prezentul regulament, se aplică în continuare produselor care au fost produse înainte de 10 mai 2017, exceptând substanța acibenzolar-S-metil în tomate.

Articolul 3

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Se aplică de la 10 mai 2017.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 17 octombrie 2016. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) Rapoartele științifice ale EFSA sunt disponibile online la adresa: http://www.efsa.europa.eu.

Concluzie privind evaluarea inter pares a riscului utilizării ca pesticid a substanței active (3E)-3-decen-2-onă (menționată în cerere ca 3-decen-2-onă [Conclusion on the peer review of the pesticide risk assessment of the active substance (3E)-3-decen-2-one (applied for as 3-decen-2-one)]. EFSA Journal 2015;13(1):3932 [43 pp.].

(3) Concluzie privind evaluarea inter pares a riscului utilizării ca pesticid a substanței active acibenzolar-S-metil (Conclusion on the peer review of the pesticide risk assessment of the active substance acibenzolar-S-methyl). EFSA Journal 2014;12(8):3691 [74 pp.].

(4) Raportul pe 2013 al Uniunii Europene privind reziduurile de pesticide din produsele alimentare (The 2013 European Union report on pesticide residues in food). EFSA Journal 2015;13(3):4038 [169 pp.]. Raportul pe 2012 al Uniunii Europene privind reziduurile de pesticide din produsele alimentare (The 2012 European Union report on pesticide residues in food). EFSA Journal 2014;12(12):3942 [156 pp.]. Raportul pe 2011 al Uniunii Europene privind reziduurile de pesticide din produsele alimentare (The 2011 European Union report on pesticide residues in food). EFSA Journal 2014;12(5):3694 [511 pp.]. Raportul pe 2010 al Uniunii Europene privind reziduurile de pesticide din produsele alimentare (The 2010 European Union report on pesticide residues in food). EFSA Journal 2013;11(3):3130 [808 pp.]. Raportul pe 2009 al Uniunii Europene privind reziduurile de pesticide din produsele alimentare (The 2009 European Union report on pesticide residues in food). EFSA Journal 2011;9(11):2430 [225 pp.].